  Анжелика Тихонова корреспондент «Удмурт Кенеш» огазеяськонлэсь выль нимлыко сайтсэ лэзьыны чаклало 10-тӥ тулыспалэ. Со бордын Вылӥ технологиосъя центрен ӵош ужало. «Удмурт Кенешлэн» 31-тӥ толшоре ортчем исполкомаз со сярысь ивортӥз огазеяськонлэн тӧроезлэн вице-президентэз Алексей Серебренников.  «Удмурт Кенешлэн» сайтэз туннэ нуналлы лэсьтэмын нырысетӥ бамез — макетэз. Лэсьтэмын структураез кыӵе луоз отын. Отын луозы иворъёс, ассоциация сярысь, кин президентэз, вице-президентэз, кин исполкоме пыре, кин экспертно-консультативной кенеше пыре, луоз медиа-ресурс — фотогалерея. Озьы ик лэсьтом видео, но со интыяськоз Ютубын. Нош асьмеос ссылкаос гинэ лэсьтом, кытысь отчы потыны луоз. <…> Мон малпасько, тани 10 нунал но ми со сайтэз лэзём ини», — шуиз Алексей Серебренников. Огазеяськонлэн нимлыко сайтэзлэсь бадӟым кулэлыксэ пусйиз «Удмурт Кенешлэн» тӧроез Татьяна Ишматова но. Солэн верамезъя, сайтлэн ужамтэез туж зол люкетэ грантъёс басьтыны. Малы ке шуоно ӵектосъёсты учкисьёс азьвылъёсызлэсь улонэ пыӵамзэс но эскеро. Нош сайтын соос сярысь нокыӵе ивор ӧвӧл. Соин ик туж визьмо гожтэм, зол ӵектосъёс но грантэз утыны уг быгато. Татьяна Ишматовалэн верамезъя, туннэ нуналлы ужпум - ивор люкан бордын. Соин ик огазеяськонлэсь вань ёзэтъёссэ ивортонъёссэс мерлыко вотэсъёс пыр ке но келяны куриз но 10-тӥ тулыспалысен сайт ужаны кутскоз ини шуыса осконзэ шараяз. Вераны кулэ, «Удмурт Кенешлэн» азьвыл нимлыко сайтэз та нуналлы «кынтэмын», отчы выльдӥськонъёс уг пыртӥсько. Ужало мерлыко вотэсъёсысь бамъёсыз гинэ. Тодэ вайытом, огазеяськонлэн 31-тӥ толшоре ортчем исполкомезлэн кенешоназ озьы ик тодмо луиз, ку но кытын ортчозы Кузебай Гердлы сӥзем XX элькун лыдӟонъёс. Соос 16-тӥ тулыспалэ Пичи Пурга черкогуртын радъяськозы.  Тегъёс: Ижкар Интернет Удмуртия УдмуртКенеш удмуртъёс Мерлык  